90. schôdza NR SR - 9.deň - B. popoludní
Dátum: 2023-05-16
Poslanec: Mazurek, Milan (-)
Druh vystúpenia: Vystúpenie v rozprave

50. V tej istej dobe, keď nám slniečkarskí ekoteroristi, liberáli v Bruseli a najrozličnejšie svetové združenia hovoria, nejedzte hovädzie mäso, pretože je to zlé, obmedzte počet kráv, pretože produkujú metán, nejedzte živočíšne produkty, lebo je to zlé pre planétu a podobné doslova že voloviny, s ktorými by sme ich mali poslať na nejaké psychiatrické liečebne, tak my v hnutí REPUBLIKA ľuďom hovoríme: Chceme, aby ste mali lacnejšie hovädzie mäso, chceme, aby ste mali lacnejšie vajcia, chceme, aby ste mohli slobodne a koľko len chcete konzumovať mlieka, chceme, aby vás nikto neobmedzoval a nikto vám nevytváral tak zlé podmienky k životu, aby ste si tieto normálne, základné potraviny nemohli kúpiť. Bohužiaľ, ale toto je dnes realita. Realita je taká, že ceny potravín stúpajú tak neuveriteľnou rýchlosťou, že slovenské platy mnohým rodinám, a nehovoriac o dôchodcoch, už nestačia ľuďom na to, aby si mohli normálne nakúpiť potraviny, ktoré potrebujú. A nedeje sa to v takej dobe, že by reťazce, obchodné reťazce krachovali, že by si nemohli dovoliť predávať tieto potraviny lacnejšie, pretože by to narazilo na nejaký limit a už by nedosahovali zisk. Práve naopak, toto sa deje v dobe, kedy sú potraviny na Slovensku v tých istých reťazcoch omnoho, naozaj omnoho drahšie ako v tých istých reťazcoch v zahraničí. V Poľsku, v Maďarsku, v Česku, dokonca aj v Rakúsku, všade si kúpite dnes už lacnejšie potraviny, jak hovoríme o základných potravinách, ako na Slovensku. Kolegovia, ja som bol asi pred mesiacom overiť tento stav a išiel som niekoľko kilometrov za hranice Slovenska do poľského reťazca, ktorý funguje všade možne aj po Slovensku, aj tu v Bratislave je ich hrozne veľa. Ráno som v tom istom reťazci na Slovensku nakúpil 10 základných potravín a zaplatil som 19 eur a nejakých 6 alebo 7 centov. O dve hodiny už som bol v Poľsku, asi 7 km za hranicami, v tom istom reťazci a nakúpil som ekvivalenty tých istých produktov a zaplatil som 14 eur a nejakých 30 centov. Takmer 5 eur rozdiel na desiatich základných potravinách. 30 % rozdiel v cene základných potravín. Viete, aký je stav? Každý jeden poslanec, ktorý býva v blízkosti poľských hraníc, dokonca 30 km a podobne, vám potvrdí, že čoraz väčšie a väčšie množstvo ľudí, tí, ktorí bývajú pri hraniciach, tam to je 100 %, chodí robiť veľké nákupy do Poľska a len malé robí na Slovensku. Ako sa toto asi dotýka miestnych producentov? Ako sa toto asi dotýka slovenských malých podnikateľov? No padajú na hubu, priatelia. Ako sa toto dotýka ľudí, ktorí žijú v blízkosti maďarských hraníc? No chodia nakupovať do Maďarska. Ľudia chodia nakupovať do Českej republiky, pretože majú lacnejšie potraviny ako na Slovensku. To je neuveriteľný stav a častokrát, keď porovnávate tie isté reťazce, vidíte, že na Slovensku si dovoľujú niečo, čo je na Západe nemožné, naozaj nemožné. U nás reťazce znásobujú hodnotu alebo zhodnocujú svoj kapitál násobne väčšími rozsahmi ako na Západe. Kým v Nemecku je to 2 až 3 %, u nás 8-9 % a všetci na to pozerajú a tvária sa, že to je v poriadku. Nie, nie, to nie je v poriadku, pretože keby tie čísla dosahovali rovnaké úrovne ako v Nemecku, tak sú potraviny aj u nás podstatne lacnejšie. A tieto údaje nám umožňujú zistiť a uvedomiť si jednu podstatnú vec, že je tu obrovský priestor na to, aby sme ľuďom zabezpečili lacnejšie ceny potravín a že ako Národná rada na to máme právo. Keď niekto príde a nastúpi s tým, že nie je mysliteľné, aby táto Národná rada alebo, nedajbože, vláda pristupovala k takýmto opatreniam, aby limitovala obchodnú prirážku, nie je mysliteľné, aby vláda vstupovala do slobody podnikateľskej súťaže, tak vám chcem, kolegovia, pripomenúť, že je to tá istá vláda, ktorá na celé mesiace, ak nie roky, zatvorila celé odvetvia slovenského podnikania. Máš posilňovňu, máš smolu, budeš mať zatvorené! Máš kaviareň, máš smolu, budeš mať zatvorené! Máš reštauráciu, budeš vydávať maximálne cez okienko, aj to musíš mať sedemnásť rúšok a štyridsať vakcín. Toto urobila táto vláda a nestarala sa o slobodu podnikateľskej súťaže, bolo im to ukradnuté. Ale teraz, kedy majú konať v záujme ľudí, v záujme tých, ktorí už zo svojich miezd nedokážu platiť tie predražené potraviny, ktorých cena raketovo stúpa, tak povedia, no ale tu je sloboda podnikania, my predsa nemôžeme vstupovať do záležitostí nadnárodných korporácií a reťazcov, ktoré do slova a do písmena zdierajú Slovákov. No dovoľte, kolegovia, to skrátka nie je pravda a keď toto tvrdíte, tak sa tým ľuďom smejete do tváre. Ak ste boli schopní malého slovenského živnostníka šikanovať spôsobmi, za ktoré sa dnes chytáme za hlavu, či vám vtedy načisto preplo, a my sme to tu kričali a opakovali, nemá to význam, nikam to nevedie, švédska cesta je lepšia. Tak dnes nie ste schopní zabezpečiť tým istým ľuďom lacnejšie potraviny? Máme tu návrh zákona, ktorý vám umožňuje zahlasovať za a dať tým ľuďom lacnejšie potraviny. Zníženie DPH na základné potraviny, ktoré tu menoval, príklady, kolega Miro Suja, ktorý je predkladateľ, naozaj veľké množstvo základných potravín, ktoré si ľudia kupujú, sú tam presne zadefinované, môžete to nájsť v dôvodovej správe, nie je to vôbec žiaden problém. Tieto základné potraviny si budú môcť ľudia kupovať s 5-percentnou DPH, čiže ju znížime. Zároveň nastavíme maximálnu obchodnú prirážku týmto reťazcom na 40 %. Nie je mysliteľné, aby slovenský producent, malý pekár, horko-ťažko zarobil pár centov, možno jeden-dva centy na nejakom rožku a reťazec si na ňom prihodí 100 % a zarobí násobne viac a je mu to jedno. Smeje sa, veď prečo by nie. Títo malí producenti nemajú na výber, reťazce ich jednoducho tlačia k tomu, aby to predávali už pomaly za výrobné ceny, častokrát to tak aj reálne je, ale ľudí zdierajú 100-, 150-percentnou prirážkou na základných potravinách. My sa nebavíme o šampanskom, nebavíme sa o kaviare, nebavíme sa o hľuzovkách, hovoríme o mlieku, vajciach, pečive, o mäse. Na tomto reťazce zarábajú fantastické peniaze a tie čísla sú jasné. Každý si ich môže nájsť. A my preto nastavujeme túto maximálnu obchodnú prirážku, keď sa ceny stabilizujú, keď sa situácia unormálni, dobre, môžete to zrušiť, ale dnes, keď sa potrebujú uskromniť všetci obyvatelia Slovenskej republiky podľa mnohých predstaviteľov aj tejto novej Čaputovej progresívnej vlády, tak nech sa uskromnia aj reťazce, ktoré zarábajú násobne viac ako v zahraničí. Čo je na tom zlé? Tomu sa hovorí spravodlivosť a takto to cítia aj všetci obyvatelia Slovenskej republiky. Vláda teda musí zakročiť a keď vláda kašle na tieto záležitosti, tak sme tu my ako poslanci Národnej rady a prinášame riešenia. Hnutie REPUBLIKA sme to vypracovali a prinášame ideálne riešenia na to, aby tieto prirážky boli zastropované, aby ľudia mali lacnejšie ceny potravín. Chcem vám pripomenúť, kolegovia z bývalej vládnej koalície, dnes už odvolanej, zrušenej, ani jeden zmysluplný návrh zákona, ktorý by riešil situáciu s cenami potravín, ste na túto schôdzu nepredložili. O žiadnom sa tu nerokovalo. Všetky návrhy, ktoré riešili cenu potravín, sú len z opozície. Nič od vás neprišlo. Jasné, dnes už poviete, my už nie sme vláda. Ale keď sa predkladali návrhy na túto schôdzu, vy ste nepriniesli nič. Tak vám čo, nezaujíma vás to, vy to nevnímate, vy nežijete na tom istom Slovensku, vy nevidíte, čo sa v tých obchodoch deje, vy nevidíte, že ľudia už nemajú z čoho žiť? Vy nevidíte, že dôchodcovia na Slovensku sú žobráci? Veď to treba riešiť, ale okamžite! A to riešenie tu je, tie argumenty tu sú. Môžete ich vyvrátiť, povedať, nie, Milan Mazurek tu klame, slovenské reťazce alebo reťazce pôsobiace na Slovensku rovnakým spôsobom zhodnocujú svoj kapitál ako v Nemecku! No ale budete hovoriť blbosti, lebo viete, že tu zarábajú násobne viac. Alebo poviete, že no ale v tom Nemecku majú čo, nižšie mzdy, menšie náklady na elektrinu, menšie náklady na vodu, menšie poistné, menšie účtovné náklady, čo majú v Nemecku lacnejšie? Všetko je drahšie a aj napriek tomu majú lacnejšie ceny. V Poľsku porovnateľné, ale omnoho výrazne lacnejšie ceny. Všade je to možné, len tu vláda mlčí, nestará sa. A čo je ešte neuveriteľná drzosť, tak obchodné reťazce na Slovensku urobia kartelovú dohodu, lebo inak sa to nazvať nedá, a prídu s informáciou, že pre vás, drahí obyvatelia, sme zastropovali ceny potravín, aby vy ste mohli kupovať lacnejšie základné potraviny. Počúvajte, to je úplne to isté ako keby prišli zozadu a tresli im veľkou bejzbolovou pálkou rovno po hlave. Takúto úctu voči nim majú. Lebo veď všetci vieme, že ony normálne prasproste klamali, ony sa tým ľuďom vysmiali. Ony celý týždeň zvyšovali umelo ceny tých základných potravín a potom ich zastropovali. A keď ľudia prišli do slovenského reťazca, kúpili tú potravinu, ktorá bola akože zastropovaná, a išli do Česka, do toho istého reťazca, zistili, že je lacnejšia. V Českej republike, kde je ďaleko vyššia priemerná mzda, bola nezastropovaná potravina lacnejšia ako na Slovensku, ktoré je podstatne chudobnejšie, kde vraj bola zastropovaná. No povedzte mi, akú úctu majú manažmenty týchto reťazcov voči obyvateľom Slovenskej republiky. Veď ony im pľujú do tváre. Ony ich považujú doslova za odpad, tých občanov. Nakupujte, plaťte a my sa vám za to vysmejeme do tvárí. No ale potom je tu Národná rada, ktorá má prostriedky, možnosti a nástroje, aby povedala týmto reťazcom, tak teraz ste prekročili aj tú poslednú čiaru. Teraz ste ukázali, že vy máte ľudí za odpad a my vám to pekne vrátime. Budete to predávať tým ľuďom za toľko a za toľko. A máte smolu. A budú sa musieť týchto vecí držať, lebo keď nie, my tam nastavujeme, že dostanú veľkú pokutu. Úplne jednoduché a uvidíte, že to bude fungovať, uvidíte, že neskrachujú, uvidíte, že ľudia budú vďační, že budú mať lacnejšie ceny potravín. No tak čo nám bráni? A kto to nechce, kto to nepodporí, tak je jednoducho lobista zahraničných obchodných reťazcov. Inač sa to nazvať nedá. Lebo keď nejaký poslanec uprednostní obrovské, gigantické, násobne vyššie zisky zahraničných reťazcov ako dosahujú v západnej Európe pred tým, aby občania Slovenskej republiky mali lacnejšie potraviny, tak je lobista zahraničných reťazcov. Koná v záujme korporácií, nie v záujme obyvateľov Slovenskej republiky. My v hnutí REPUBLIKA sme nastavení hodnotovo jasne. Pre nás je dôležité, aby občania Slovenskej republiky mali kvalitné domáce potraviny a najlepšie, aby mali dostupné potraviny za ceny, za ktoré si ich budú môcť zo svojich výplat dovoliť. Preto navrhujeme tento zákona a preto sa snažíme, aby ľudia na Slovensku mohli aj žiť, nielen živoriť. Kto tento návrh zákona nepodporí, otvorene hovorí tým ľuďom, že ich nemá za nič.